**„Vilniaus diena“ vyriausiajam redaktoriui 2015-04-23, Vilnius**

Dėl tikrovės neatitinkančios informacijos paneigimo

Laba diena,

Prašome paneigti Jūsų dienraštyje „Vilniaus diena“ 2015-04-22 d. paskelbtame žurnalistės Astos Aleksėjunaitės straipsniuose „Prieš Lietuvą – iš vidaus“ (internetinė versija: http://www.daily.lt/naujienos/lietuva/salies-pulsas/pries-lietuva-vidaus-686995?psl=3#.VTjCEfDNRf4) ir „Kova prieš Lietuvą finansuojama ir iš Kauno“ (internetinė versija: http://www.daily.lt/naujienos/kaunas/miesto-pulsas/kova-pries-lietuva-finansuojama-ir-kauno-687085#.VTkvp\_DNRf6) viešai paskleistą tikrovės neatitinkančią, interneto portalų *Alkas.lt, Voruta.lt ir Slaptai.lt* bendradarbių orumą žeminančią ir reputaciją menkinančią informaciją, neva šie portalai yra „tinklo principu“ prieš Lietuvą veikiančių tinklalapių „branduolys“ ir dalyvauja antivalstybinėje veikloje.

Minėto straipsnio tema – prieš Lietuvos interesus nukreipta, Lietuvai nedraugiškų valstybių inspiruota veikla. Apgailestaujame, kad šiame straipsnyje, kuris atkreipia dėmesį į kai kuriuos aktualius reiškinius, galimai susijusius su priešiška Lietuvai veikla, visiškai nepagrįstai paminėti mūsų portalai. Tiek šio straipsnio pavadinimas „Prieš Lietuvą – iš vidaus“, tiek jo visuma sukuria vienareikšmiškai neigiamą kontekstą, kuriame portalai Alkas.lt, Voruta.lt ir Slaptai.lt pavaizduoti kaip viena iš Lietuvai priešiškos veiklos apraiškų.

Straipsnio autorė melagingai teigia, neva pagrindo tokiai insinuacijai teikia tyrimas, kurį atliko „kelių universitetų mokslininkai ir dėstytojai“.

Tačiau minėtam tyrimui vadovavę mokslininkai dr. Tomas Krilavičius ir dr. Vaidas Morkevičius portalui *Alkas.lt* pareiškė kategoriškai nesutinką su tokiu šio tyrimo ir jo išvadų traktavimu, įvardino straipsnyje pateiktą interpretaciją kaip nekorektišką, klaidinančią ir spekuliatyvią, nurodė, kad tyrimas dirbtinai pateiktas neadekvačiame kontekste, bei įvertino tokį pateikimą kaip nesusipratimą ar faktų „pritempinėjimą“.

T. Krilavičiaus atsiųstame laiške rašoma: *„mes savo tyrime tik nustatėme, kaip atrodo radikaliai valdžią kritikuojančių portalų tinklas, ir tinkle yra ir polemizuojantys, ir sutariantys įvairiomis temomis, tinklapiai. Mes visai netyrėme sąsajų su kažkokiomis užsienio valstybėmis, su antivalstybine veikla, propaganda ar kitomis veiklomis. Todėl manau, kad šis tyrimas straipsnyje interpretuojamas ne visai korektiškai, spekuliuojant terminais, pvz. visas skyriaus pavadinimas „veikia tinklo principu“ yra gana klaidinantis – viskas, kas yra žiniatinklyje, veikia tinklo principu, o taip pat tiesiog dirbtinai įdedant mūsų tyrimą į visai kitą kontekstą*.*“*(žiūrėkite prie šio laiško pridėta priedą **Doc1**).

V. Morkevičius laiške Alkas.lt redakacijai rašo: *„Aš dar pridėčiau, kad šitas teiginys yra klaidinantis: „Pernai kelių universitetų mokslininkai ir dėstytojai atliko tyrimą“. Tyrimą atliko studentai, o ne mokslininkai ir dėstytojai. Apskritai, mūsų vadovauto darbo minėjimas publikuoto straipsnio kontekste yra nesusipratimas (jei ne „sau naudingas faktų pritempinėjimas“).“* (žiūrėkite prie šio laiško pridėta priedą **Doc2**).

Atsižvelgiant į nekorektišką studentiško tyrimo pateikimą ir susiejimą su antivalstybinėmis grupėmis, prieš kurias pradėjo tyrimą prokuratūra, visišką informacijos neatitikimą tikrovei (nebuvo tokių tyrėjų, nebuvo tokio tyrimo ir nebuvo tokių teiginių apie tokį tinklą, kaip jį pateikia publikacijos autorė ir anoniminis pašnekovas), prašome paneigti bet kokias *Alkas.lt, Slaptai.lt, Voruta.lt* sąsajas ir gretinimus su straipsnyje nurodyta kenkėjiška Lietuvai veikla ir su visomis straipsnyje pateiktomis insinuacijomis apie Lietuvos griovimą iš vidaus.

Pareiškiame, kad niekada neveikėme, neveikiame ir neketiname veikti prieš Lietuvos interesus, o straipsnyje paskelbtos insinuacijos, vaizduojant portalus *Alkas.lt, Voruta.lt ir Slaptai.lt* antivalstybinės veiklos ir hibridinio karo kontekste bei bandant įpiršti mintį, neva jievadovauja prieš Lietuvą veikiančių tinklalapių tinklui, yra niekuo nepagrįstos, absurdiškos, žeidžia šių portalų bendradarbių orumą ir menkina jų reputaciją skaitytojų akyse.

Todėl remdamiesi LR Konstitucijos 25 straipsnio 4 dalimi, kuri nustato, kad *„...* *Laisvė ... skleisti informaciją nesuderinama su ... dezinformacija.",* taip patVisuomenės informavimo įstatymo bei Lietuvos žurnalistų ir leidėjų etikos kodekso nuostatomis,prašome tokiu pat būdu, kaip buvo paskleisti, paneigti šiuos Jūsų dienraštyje paskelbtus tikrovės neatitinkančius teiginius ir dezinformaciją:

– *„Pernai kelių universitetų mokslininkai ir dėstytojai atliko tyrimą „Radikalia politinės valdžios kritika pasižyminčių tinklalapių socialinis tinklas“.* Taip skambiai pristatytas tyrimas, kaip mus informavo jam vadovavę dr. Tomas Krilavičius ir dr. Vaidas Morkevičius, tėra studentų pradėtas ir net nebaigtas darbas.

– teiginys, neva interneto portaluose *Alkas.lt, Voruta.lt ir Slaptai.lt* vartojama „nenormatyvinė leksika“. Tai melas, nenormatyvinė leksika šiuose tinklalapiuose nėra naudojama.

– teiginys, neva portalai *Alkas.lt, Voruta.lt ir Slaptai.lt* yra Lietuvai iš vidaus kenkiančio, antivalstybinio, „tinklo principu“ veikiančio darinio branduolys, apibūdindavo Prezidentę, Prezidento instituciją ir partijas žodžiais „išsigimėlės“, „homoseksualistų“, „oligarchinės“, o Seimą – „uzurpavo“, „iškrypėlis“. Tai niekuo nepagrįstos fantazijos.

**Prie šio prašymo pridedame** tyrimą „Radikalia politinės valdžios kritika pasižyminčių tinklalapių socialinis tinklas“ atlikusių studentų vadovų e-laiškų portalo Alkas.lt redaktoriui kopijas (**Doc1** ir **Doc2 –** viso papildomi 2 lapai).

Pagarbiai,

Jonas Vaiškūnas

*Alkas.lt* vyriausiasis redaktorius

Juozas Vercinklevičius

*oruta.lt* vyriausiasis redaktorius

Gintaras Visockas

*Slaptai.lt* vyriausiasis redaktorius

Priedas **Doc.1** [dr. Tomo Krilavičiaus laiškas Alkas.lt redakcijai]

---------- Persiųstas laiškas ----------
Nuo: **Tomas Krilavičius** <t.krilavicius@gmail.com>
Data: 2015 m. balandžio 22 d. 15:39
Tema: Re: KLAUSIMAS: Dėl Jūsų vadovauto tyrimo ir „ardomosios veiklos prieš Lietu
Kam: Jonas Vaiškūnas <jonas.vaiskunas@alkas.lt>, Vaidas Morkevičius <vaidas.morkevicius@ktu.lt>

Sveiki, gerb. Jonai,

mes savo tyrime tik nustatėme, kaip atrodo

radikaliai valdžią kritikuojančių portalų tinklas,

ir tinkle yra ir polemizuojantys, ir sutariantys įvairiomis temomis,

tinklapiai. Mes visai netyrėme sąsajų su kažkokiomis užsienio valstybėmis,

su antivalstybine veikla, propaganda ar kitomis veiklomis.

Todėl manau, kad šis tyrimas straipsnyje interpretuojamas

ne visai korektiškai, spekuliuojant terminais, pvz.

visas skyriaus pavadinimas "veikia tinklo principu"

yra gana klaidinantis - viskas, kas yra žiniatinklyje,

veikia tinklo principu, o taip pat tiesiog dirbtinai įdedant

mūsų tyrimą į visai kitą kontekstą.

regards,
tomas krilavičius
<http://ajajai.lt>

2015 m. balandžio 22 d. 15:07, Jonas Vaiškūnas <jonas.vaiskunas@alkas.lt> rašė:

Dėkui gerbiamas Tomai už išsamų atsakymą.

Sulaukėme didelės skaitytojų reakcijos į minėtą šios dienos publikaciją
<http://www.daily.lt/naujienos/lietuva/salies-pulsas/pries-lietuva-vidaus-686995#.VTczR_DNRf4>
kurioje remiamasi Jūsų tyrimų duomenimis.
Tad norėčiau iš Jūsų tiesioginės nuomonės apie pačią šią publikaciją. Ar teisingai interpretuojami ir publikacijoje panaudojami Jūsų tyrimo duomenys? Kaip Jūs tai vertinate?

Būčiau dėkingas už Jūsų išsakytą vertinimą,

Jonas Vaiškūnas
Alkas.lt vyr. redaktorius

Priedas **Doc.2** [dr. Vaido Morkevičiaus laiškas Alkas.lt redakcijai]

---------- Persiųstas laiškas ----------
Nuo: **Morkevičius Vaidas** <vaidas.morkevicius@ktu.lt>
Data: 2015 m. balandžio 23 d. 09:53
Tema: Re: KLAUSIMAS: Dėl Jūsų vadovauto tyrimo ir „ardomosios veiklos prieš Lietu
Kam: Jonas Vaiškūnas <jonas.vaiskunas@alkas.lt>
Kopija: Tomas Krilavičius <t.krilavicius@gmail.com>

Sveiki,
Tomas išsakė mūsų abiejų poziciją:

Sveiki, gerb. Jonai,
mes savo tyrime tik nustatėme, kaip atrodo radikaliai valdžią kritikuojančių portalų tinklas, ir tinkle yra ir polemizuojantys, ir sutariantys įvairiomis temomis, tinklapiai. Mes visai netyrėme sąsajų su kažkokiomis užsienio valstybėmis, su antivalstybine veikla, propaganda ar kitomis veiklomis.
Todėl manau, kad šis tyrimas straipsnyje interpretuojamas ne visai korektiškai, spekuliuojant terminais, pvz. visas skyriaus pavadinimas "veikia tinklo principu" yra gana klaidinantis - viskas, kas yra žiniatinklyje, veikia tinklo principu, o taip pat tiesiog dirbtinai įdedant mūsų tyrimą į visai kitą kontekstą.
regards,
tomas krilavičius

Aš dar pridėčiau, kad šitas teiginys yra klaidinantis: "Pernai kelių universitetų mokslininkai ir dėstytojai atliko tyrimą". Tyrimą atliko studentai, o ne mokslininkai ir dėstytojai. Apskritai, mūsų vadovauto darbo minėjimas publikuoto straipsnio kontekste yra nesusipratimas (jei ne 'sau naudingas faktų pritempinėjimas').

Pagarbiai,
Vaidas Morkevičius